BEGRUNDELSE

1. BAGGRUND FOR FORSLAGET

I traktaten om Den Europæiske Unions funktionsmåde (TEUF) skelnes der mellem på den ene side de beføjelser, der kan tillægges Kommissionen til at vedtage almengyldige ikke-lovgivningsmæssige retsakter, der supplerer eller ændrer visse ikke-væsentlige bestemmelser i en bestemt lovgivningsmæssig retsakt, jf. artikel 290, stk. 1, i TEUF (delegerede retsakter), og på den anden side de gennemførelsesbeføjelser, der tillægges Kommissionen til at vedtage ensartede betingelser for gennemførelse af Unionens juridisk bindende retsakter, jf. artikel 291, stk. 2, i TEUF (gennemførelsesretsakter).

I forbindelse med vedtagelsen af Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[1], har Kommissionen forpligtet sig[2] til at undersøge gældende retsakter, der indeholder henvisninger til forskriftsproceduren med kontrol, i lyset af de kriterier, der er fastlagt i TEUF.

Den overordnede målsætning er i alle lovgivningsmæssige instrumenter at fjerne de bestemmelser, der henviser til forskriftsproceduren med kontrol, inden udgangen af Europa-Parlamentets syvende valgperiode (juni 2014).

I forbindelse med tilpasningen af Europa-Parlamentets og Rådets forordning (EF) nr. 638/2004 af 31. marts 2004 om statistikker over varehandelen mellem medlemsstaterne og ophævelse af Rådets forordning (EØF) nr. 3330/91[3] til de nye regler i TEUF bør de gennemførelsesbeføjelser, som Kommissionen har ved nævnte forordning, udmøntes i beføjelser til at vedtage delegerede retsakter og/eller gennemførelsesretsakter.

Desuden foreslås nogle øvrige ændringer for at forbedre produktionen af statistikken over samhandelen mellem EU-medlemsstaterne.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Udvalget for Statistikker over Varehandelen mellem Medlemsstaterne og Udvalget for det Europæiske Statistiske System er blevet hørt.

Der er ikke foretaget nogen konsekvensanalyse.

3. JURIDISKE ASPEKTER AF FORSLAGET

Resumé af forslaget.

· i) Tilpasning

Hovedformålet med dette forslag er at ændre forordning (EF) nr. 638/2004 for at tilpasse den til de nye institutionelle rammer.

Mere specifikt er formålet at klarlægge, hvilke beføjelser Kommissionen har, og fastlægge en egnet procedure for vedtagelse af foranstaltninger på grundlag af disse beføjelser.

For så vidt angår forordning (EF) nr. 638/2004 foreslås det Kommissionen tillægges beføjelser til at vedtage delegerede retsakter for at kunne vedtage forskellige eller særlige regler gældende for særlige varer eller bevægelser, tilpasningen af referenceperioden, tilpasningen af dækningsgraden for Intrastat, specifikationen af betingelserne for definitionen af tærsklerne nævnt i artikel 10, stk. 4, definitionen af betingelserne for forenklingen af oplysningerne, der angives for mindre enkelttransaktioner, definitionen af aggregerede data og definitionen af de kriterier, som skønnenes resultater skal overholde.

Derudover foreslås det også at tillægge Kommissionen gennemførelsesbeføjelser til i overensstemmelse med undersøgelsesproceduren fastlagt i artikel 5 i forordning (EU) nr. 182/2011 at vedtage bestemmelser for indsamlingen af Intrastat-oplysninger, navnlig vedrørende de koder, der skal anvendes, tekniske bestemmelser for udarbejdelsen af årlige handelsstatistikker efter virksomhedskendetegn og enhver foranstaltning, der er nødvendig for at sikre kvaliteten af de indberettede statistikker i overensstemmelse med kvalitetskriterierne.

· ii) Yderligere ændringer

Forenklinger af toldbehandlingsordningerne har ført til, at der ikke længere på toldniveau er statistiske oplysninger til rådighed om varer i toldkontrolsprocedurer. For at sikre kvaliteten og dækningen af handelsstatistik mellem EU-medlemsstaterne foreslås det at indsamle oplysninger om varebevægelserne gennem Intrastat-systemet.

Desuden kan handelsstatistikkerne mellem EU-medlemsstaterne, hvad statistikkernes kvalitet og systemets effektivitet angår, også drage fordel af en øget udveksling af fortrolige data mellem de relevante nationale myndigheder i EU-medlemsstaterne. Sådanne udvekslinger bør derfor eksplicit tillades, men udelukkende for statistiske formål.

Det er nødvendigt med en ensartet definition af dataelementet "statistisk værdi" for alle handelsstatistikkerne på EU-plan. Det foreslås derfor at strømline den nuværende definition af dette dataelement i handelsstatistikken mellem EU-medlemsstaterne med det for handelsstatik med tredjelande.

· iii) Strømlining af det europæiske statistiske system

Ifølge Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker[4] er det europæiske statistiske system (ESS) partnerskabet mellem EU's statistikmyndighed, som er Kommissionen (Eurostat), og de nationale statistiske kontorer og andre nationale myndigheder, der i den enkelte medlemsstat er ansvarlige for at udvikle, udarbejde og formidle europæiske statistikker.

Udvalget for det Europæiske Statistiske System (ESSC), som er nedsat ved artikel 7 i forordning (EF) nr. 223/2009, anses for at være "paraplyudvalget" for ESS. Det bistår Kommissionen med at udøve sine gennemførelsesbeføjelser for visse statistiske områder. Disse omfatter ikke statistikker over international handel med varer.

Inden for dette område bistår Udvalget for Statistikker over Varehandelen mellem Medlemsstaterne (Intrastat-udvalget) Kommissionen i overensstemmelse med artikel 14 i forordning (EF) nr. 638/2004.

Kommissionen foreslår en ny struktur for ESS med det formål at forbedre koordineringen og partnerskabet i en klar pyramidestruktur inden for ESS og med ESSC som det højeste strategiske organ. Et af aspekterne ved denne strømlining er at koncentrere komitologibeføjelserne hos ESSC. I februar 2012[5] gav ESSC sin tilslutning til denne tilgang.

Derfor foreslås det også at ændre forordning (EF) nr. 638/2004 ved at erstatte henvisninger til Intrastat-udvalget med en henvisning til ESSC.

· Retsgrundlag

Artikel 338, stk. 1, i traktaten om Den Europæiske Unions funktionsmåde.

· Reguleringsmiddel/reguleringsform

Europa-Parlamentets og Rådets forordning.

4. VIRKNINGER FOR BUDGETTET

Forslaget har ingen virkninger for Den Europæiske Unions budget.

5. FAKULTATIVE ELEMENTER

Ingen.

· Det Europæiske Økonomiske Samarbejdsområde

Ikke relevant.

2013/0278 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 638/2004 om statistikker over varehandelen mellem medlemsstaterne for så vidt angår delegerede beføjelser og gennemførelsesbeføjelser, der tillægges Kommissionen, vedrørende vedtagelsen af visse foranstaltninger, kommunikationen af oplysninger blandt toldmyndighederne, udvekslingen af fortrolige data mellem medlemsstaterne og definitionen af statistisk værdi.

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 338, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

(1) Som følge af, at traktaten om Den Europæiske Unions funktionsmåde ("traktaten") er trådt i kraft, bør de beføjelser, Kommissionen er tillagt, bringes i overensstemmelse med traktatens artikel 290 og 291.

(2) I forbindelse med vedtagelsen af Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[6], har Kommissionen forpligtet sig[7] til at undersøge gældende retsakter, der indeholder henvisninger til forskriftsproceduren med kontrol, i lyset af de kriterier, der er fastlagt i TEUF.

(3) Europa-Parlamentets og Rådets forordning (EF) nr. 638/2004 af 31. marts 2004 om statistikker over varehandelen mellem medlemsstaterne og ophævelse af Rådets forordning (EØF) nr. 3330/91[8] tillægger Kommissionen beføjelser til at gennemføre nogle af bestemmelserne i forordningen.

(4) I forbindelse med tilpasningen af forordning (EF) nr. 638/2004 til de nye regler i traktaten, bør de gennemførelsesbeføjelser, som Kommissionen har, udmøntes i beføjelser til at vedtage delegerede retsakter og gennemførelsesretsakter.

(5) For at brugernes behov for statistiske oplysninger kan imødekommes tilfredsstillende uden at lægge ekstra byrder på erhvervsdrivende, for at tage hensyn til ændringer, der er nødvendige af metodologiske hensyn og nødvendigheden af at oprette et effektivt system til indsamling af data og udarbejdelse af statistikker bør beføjelser til at vedtage retsakter delegeres til Kommissionen i overensstemmelse med artikel 290 i traktaten for at kunne vedtage forskellige eller særlige regler gældende for særlige varer eller bevægelser, tilpasningen af referenceperioden, tilpasningen af dækningsgraden for Intrastat, specifikationen af betingelserne for definitionen af tærsklerne nævnt i artikel 10, stk. 4, definitionen af betingelserne for forenklingen af oplysningerne, der angives for mindre enkelttransaktioner, definitionen af aggregerede data og definitionen af de kriterier, som skønnenes resultater skal overholde.

(6) Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

(7) Kommissionen bør sikre, at disse delegerede retsakter ikke pålægger medlemsstaterne og respondenterne en væsentlig yderligere administrativ byrde.

(8) For at sikre ensartede betingelser for gennemførelsen af forordning (EF) nr. 638/2004 bør Kommissionen tildeles gennemførelsesbeføjelser til at vedtage bestemmelser for indsamlingen af oplysninger, navnlig vedrørende de koder, der skal anvendes, tekniske bestemmelser for udarbejdelsen af årlige handelsstatistikker efter virksomhedskendetegn og enhver foranstaltning, der er nødvendig for at sikre kvaliteten af de indberettede statistikker i overensstemmelse med kvalitetskriterierne. Disse beføjelser bør udøves i overensstemmelse med forordning (EU) nr. 182/2011.

(9) Udvalget for Statistikker over Varehandelen mellem Medlemsstaterne (Intrastat-udvalget), jf. artikel 14 i forordning (EF) nr. 638/2004, rådgiver Kommissionen og bistår den med at udøve dennes gennemførelsesbeføjelser.

(10) Som led i strategien for en ny struktur for det europæiske statistiske system (herefter benævnt "ESS"), der har til formål at forbedre koordineringen og partnerskabet i en klar pyramidestruktur inden for ESS, bør Udvalget for det Europæiske Statistiske System (herefter benævnt "ESSC"), der er nedsat ved Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker[9], have en rådgivende rolle og bistå Kommissionen med udøvelsen af dennes gennemførelsesbeføjelser.

(11) Forordning (EF) nr. 638/2004 bør ændres ved at erstatte henvisningen til Intrastat-udvalget med en henvisning til ESSC.

(12) Forenklinger af toldbehandlingsordningerne har ført til, at der ikke længere på toldniveau er statistiske oplysninger til rådighed om varer i toldkontrolsprocedurer. For at sikre datadækningen bør varebevægelser omfattes af Intrastat-systemet.

(13) Udveksling af fortrolige data mellem medlemsstaterne vedrørende handelsstatistikker mellem EU-medlemsstaterne bør tillades med henblik på at øge effektiviteten af udvikling, produktion og formidling af handelsstatistikkerne eller for at forbedre kvaliteten af disse statistikker.

(14) Definitionen af statistisk værdi bør præciseres og strømlines med definitionen af dette dataelement for handelsstatistik med tredjelande.

(15) I overensstemmelse med proportionalitetsprincippet er det nødvendigt og hensigtsmæssigt at fastsætte bestemmelser om kommunikationen af oplysninger blandt toldmyndigheder, udvekslingen af fortrolige data mellem medlemsstater og definitionen af statistisk værdi for handelsstatistik mellem EU-medlemsstater. I overensstemmelse med artikel 5, stk. 4, i traktaten om Den Europæiske Union går denne forordning ikke videre, end hvad der er nødvendigt for at nå dette mål.

(16) Af hensyn til retssikkerheden bør procedurer for vedtagelse af foranstaltninger, der er blevet indledt, men ikke afsluttet, før denne forordnings ikrafttrædelse, ikke berøres af denne forordning.

(17) Forordning (EF) nr. 638/2004 bør derfor ændres —

VEDTAGET DENNE FORORDNING:

Artikel 1

I forordning (EF) nr. 638/2004 foretages følgende ændringer:

1) Artikel 3, stk. 4, affattes således:

"4. Kommissionen tillægges beføjelser til at vedtage delegerede retsakter i overensstemmelse med artikel 13a vedrørende forskellige eller særlige bestemmelser gældende for særlige varer eller bevægelser."

2) I artikel 5 foretages følgende ændringer:

a) I stk. 1 erstattes ordet "fællesskabsvarer" med "varer".

b) Stk. 2 affattes således:

"2. De statistiske oplysninger om forsendelse og modtagelse af varer, der er omhandlet af et administrativt enhedsdokument for told- samt skatte- og afgiftsformål, leverer toldmyndighederne direkte til de nationale myndigheder mindst én gang om måneden."

c) Følgende stk. 2a indsættes:

"2a. De ansvarlige toldmyndigheder i hver medlemsstat giver — på eget initiativ eller på opfordring fra de nationale myndigheder — de nationale myndigheder enhver tilgængelig oplysning, der kan forbedre statistikkernes kvalitet."

3) Artikel 6, stk. 2, affattes således:

"2. Kommissionen tillægges beføjelser til at vedtage delegerede retsakter i overensstemmelse med artikel 13a vedrørende referenceperioden for at tage hensyn til forbindelsen med forpligtelserne på området for merværdiafgift (moms) og på toldområdet."

4) Artikel 9, stk. 1, andet afsnit, affattes således:

"Definitionerne af statistiske oplysninger i punkt e) til h) findes i bilaget. Kommissionen vedtager ved hjælp af gennemførelsesretsakter bestemmelser om indsamlingen af disse data, navnlig de koder, der skal anvendes.

Disse gennemførelsesretsakter vedtages efter undersøgelsesproceduren i artikel 14, stk. 2."

5) Følgende indsættes som artikel 9a:

"Artikel 9a

Udveksling af fortrolige data

Udvekslingen af fortrolige data, som defineret ved artikel 3, stk. 7, i Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (*), tillades udelukkende for statistiske formål mellem de respektive nationale myndigheder i hver medlemsstat, hvor udvekslingen tjener til at gøre udviklingen, udarbejdelsen og formidlingen af europæiske statistikker om varehandelen mellem medlemsstaterne mere effektiv eller forbedrer kvaliteten af dataene.

Nationale myndigheder, der har fået adgang til fortrolige data, skal behandle disse oplysninger fortroligt og udelukkende anvende dem til statistiske formål.

(*) EUT L 87 af 31.3.2009, s. 164."

6) Artikel 10 ændres således:

a) Stk. 3, andet afsnit, affattes således:

"Kommissionen tillægges beføjelser til at vedtage delegerede retsakter i overensstemmelse med artikel 13a for at tilpasse disse Intrastat-dækningsgrader til den tekniske og økonomiske udvikling, når det er muligt at sænke dem og samtidig bevare de statistikker, der opfylder kvalitetsindikatorerne og de gældende regler."

b) Stk. 4, andet afsnit, affattes således:

"Kommissionen tillægges beføjelser til at vedtage delegerede retsakter i overensstemmelse med artikel 13a for at specificere betingelserne for definitionen af disse tærskler."

c) Stk. 5 affattes således:

"5. Medlemsstaterne kan under visse betingelser, der opfylder bestemte kvalitetskrav, forenkle de oplysninger, der skal afgives vedrørende mindre enkelttransaktioner. Kommissionen tillægges beføjelser til at vedtage delegerede retsakter i overensstemmelse med artikel 13a for at definere disse betingelser."

7) Artikel 12 ændres således:

a) Stk. 1, litra a), affattes således:

"a) 40 kalenderdage efter udgangen af referencemåneden, når der er tale om aggregerede resultater, der skal fastlægges af Kommissionen. Kommissionen tillægges beføjelser til at vedtage delegerede retsakter i overensstemmelse med artikel 13a for at definere disse aggregerede data."

b) Stk. 2 affattes således:

"2. Medlemsstaterne fremsender til Kommissionen (Eurostat) månedlige resultater, som dækker deres samlede handel med varer, om nødvendigt i form af skøn. Kommissionen tillægges beføjelser til at vedtage delegerede retsakter i overensstemmelse med artikel 13a for at definere kriterierne, som skønnenes resultater skal overholde."

c) Stk. 4, tredje afsnit, affattes således:

"Kommissionen vedtager ved hjælp af gennemførelsesretsakter tekniske bestemmelser for udarbejdelsen af statistikkerne.

Disse gennemførelsesretsakter vedtages efter undersøgelsesproceduren i artikel 14, stk. 2."

8) Artikel 13, stk. 4, affattes således:

"4. Kommissionen vedtager ved hjælp af gennemførelsesretsakter foranstaltninger til at sikre kvaliteten af de statistikker, der indberettes i overensstemmelse med kvalitetskriterierne.

Disse gennemførelsesretsakter vedtages efter undersøgelsesproceduren i artikel 14, stk. 2."

9) Følgende indsættes som artikel 13a:

"Artikel 13a Udøvelse af de delegerede beføjelser

1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser.

2. Kommissionen sikrer ved udøvelsen af de i artikel 3, stk. 4, artikel 6, stk. 2, artikel 10, stk. 3, 4 og 5, og artikel 12, stk. 1, litra a) og stk. 2, omhandlede beføjelser, at de delegerede retsakter ikke pålægger medlemsstaterne og respondenterne en væsentlig yderligere administrativ byrde.

3. Beføjelsen til at vedtage delegerede retsakter, der er omhandlet i artikel 3, stk. 4, artikel 6, stk. 2, artikel 10, stk. 3, 4 og 5, og artikel 12, stk. 1, litra a) og stk. 2, tillægges Kommissionen for en ubestemt periode fra den [Publications office: please insert the exact date of the entry into force of the amending Regulation].

4. De delegerede beføjelser, der er omhandlet i artikel 3, stk. 4, artikel 6, stk. 2, artikel 10, stk. 2, 4 og 5, og artikel 12, stk. 1, litra a), og stk. 2, kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning fra dagen efter offentliggørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

5. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

6. En delegeret retsakt vedtaget i henhold til artikel 3, stk. 4, artikel 6, stk. 2, artikel 10, stk. 3, 4 og 5 og artikel 12, stk. 1, litra a), og stk. 2, træder kun i kraft, hvis hverken Europa-Parlamentet eller Rådet har gjort indsigelse inden for en periode på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ."

10) Artikel 14 affattes således:

"Artikel 14

Udvalg

1. Kommissionen bistås af Udvalget for det Europæiske Statistiske System, der er nedsat ved forordning (EF) nr. 223/2009. Dette udvalg er et udvalg som omhandlet i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser(*).

2. Når der henvises til dette stykke, anvendes artikel 5 i forordning (EU) nr. 182/2011.

_________________________

(*) EUT L 55 af 28.2.2011, s. 13."

11) I bilaget affattes stk. 3, litra b), således:

"b) som den statistiske værdi, dvs. den værdi, der beregnes ved medlemsstaternes nationale grænse. Den er baseret på det beskattede beløb eller, hvor det er relevant, på det beløb, der skal til for at erstatte varen. Den indbefatter kun de ekstraomkostninger (fragt, forsikring), som er påløbet i forbindelse med den del af transportstrækningen, som er beliggende på forsendelsesmedlemsstatens område, når der er tale om forsendelse, og i forbindelse med den del af transportstrækningen, som er beliggende uden for modtagelsesmedlemsstatens område, når der er tale om modtagelse. Der er tale om en fob-værdi (free on board), når det drejer sig om forsendelse, og en cif-værdi (cost, insurance, freight), når det drejer sig om modtagelse."

Artikel 2

Denne forordning berører ikke procedurer for vedtagelse af foranstaltninger, der er fastsat i forordning (EF) nr. 638/2004, og som er blevet indledt, men ikke afsluttet, før denne forordnings ikrafttrædelse.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

[…] […] Formand Formand

[1] EUT L 55 af 28.2.2011, s. 13.

[2] EUT L 55 af 28.2.2011, s. 19.

[3] EUT L 102 af 7.4.2004, s. 1.

[4] EUT L 87 af 31.3.2009, s. 164.

[5] Det 12. møde i ESSC, 12. februar 2012.

[6] EUT L 55 af 28.2.2011, s. 13.

[7] EUT L 55 af 28.2.2011, s. 19.

[8] EUT L 102, af 7.4.2004, s.1.

[9] EUT L 87 af 31.3.2009, s. 164.